Sick and tired | ToekomsVenster
by Jannie Pelser | Nov 22, 2017 | Blog | 0 comments
Die nuus dat mnr Mugabe die tuig neerlê is seker nou oral bekend. Ons gun Zimbabwe 'n nuwe hoofstuk. Dit sal vir seker 'n impak hê op Suid Afrika en die res van ons kontinent. Die feit dat dit 'n geweldlose proses was is prysenswaardig, veral vir Suid Afrika waar betogings en protes meermale met die vernietiging van eiendom en selfs lewensverlies gepaard gaan.
Die entoesiastiese gehoor het rondom die parlementsgeboue in Harare bymekaar gekom en behoorlik feesgevier. Die strate was die ene joligheid. Interessant hoedat iemand wat gister nog die oënskynlike lojaliteit en ondersteuning van sy mense gehad het, oornag sy invloed en houvas verloor.
Die kamera was op 'n vrou wat baie bly was oor die toedrag van sake. Sy het luidrugtig haar tevredenheid uitgespreek en die volgende woorde gesê "we are sick and tired of being sick and tired". (Ek hoop sommige mense in leierskap plaaslik hoor dit duidelik. Die volk is vinnig besig om versadigingspunt te bereik. Ons is sick and tired of being sick and tired).
Toegepas op die geestelike lewe het dit besondere betekenis. Dit beteken dat 'n mens by 'n punt moet kom waar verandering onomkeerbaar is. Daar moet doodeenvoudig 'n verandering in die status quo kom. Dit kan nie so voortgaan nie.
Hoe dikwels beroof die bose ons nie van potensiaal en vreugde nie. Ons word ondergrawe en moedeloos gemaak deur die een aanvegting na die ander. Dis oorlog vandat ons opstaan totdat ons gaan slaap. Wel, as die bose oorlog wil hê, sal hy dit kry.